האווירה הסתווית של היום תמשיך גם מחר (יום ג'), כשהטמפרטורות יוסיפו להיות נמוכות מעט מהרגיל בעונה, ועוד הלילה צפוי לרדת גשם מקומי קל בצפון הארץ ובמרכזה. בצפון הנגב ייתכן טפטוף. השמיים יהיו מעוננים-חלקית. עומס החום יהיה קל בהרים, במישור החוף, בשפלה ובנגב - בינוני, ובמזרח הארץ ובערבה - בינוני עד כבד.
הרוח תהיה דרומית-מערבית עד צפונית-מערבית במהירות 20-35 קמ"ש, והים התיכון יהיה גלי עד גבה גלים, בגובה 100-180 ס"מ.
הטמפרטורות החזויות, הלילה ומחר: קריית שמונה 20-32, קצרין 17-28, צפת 16-25, טבריה 23-33, נצרת 21-28, חיפה 26-30 ת"א 25-30, ירושלים 17-25 אשקלון 23-30, עין גדי 27-35, באר שבע 21-31 ,ערד 17-29, מצפה רמון 16-25, אילת 26-36.
על-פי הסקירה הסינופטית של חברת "מטאו-טק", חודר לאזור מזרח הים התיכון אוויר קריר יחסית מכיוון טורקיה והוא שגורם להתרבות העננים ולהקלה בחום בארץ.
ביום רביעי תורגש כבר התחממות קלה והשמיים יהיו מעוננים-חלקית עד בהירים. בהרים ישרור עומס חום קל, במישור החוף, בשפלה ובנגב הוא יהיה בינוני, ובמזרח הארץ והערבה - בינוני עד כבד. הרוח תהיה מערבית עד צפונית-מערבית במהירות 20-35 קמ"ש, והים התיכון יהיה גלי עד גבה גלים, בגובה 80-150 ס"מ.
ביום חמישי יתבהרו השמיים והטמפרטורות יעלו מעט, בעיקר בהרים ובפנים הארץ. בהרים ישרור עומס חום קל עד בינוני, במישור החוף ובשפלה - בינוני, בעמקי הצפון ובנגב - בינוני עד כבד, ובמזרח הארץ והערבה הוא יהיה כבד.
הרוח תהיה צפונית-מערבית עד צפונית במהירות 20-35 קמ"ש, והים התיכון יהיה גלי, בגובה 80-130 ס"מ.
ביום שישי, ערב יום הכיפורים, צפוי לצמים מזג אוויר נוח יחסית. הטמפרטורות ירדו שוב ותחול הקלה משמעותית בעומס החום, שיהיה קל בהרים, קל עד בינוני במישור החוף ובשפלה, בינוני בעמקי הצפון ובנגב - ובינוני עד כבד במזרח הארץ ובערבה. הרוח תהיה צפונית-מערבית במהירות 15-30 קמ"ש והים התיכון יהיה גלי, בגובה כשהגלים 80-130 ס"מ.
ומה קורה באירופה? אפיק מעל מרכז איטליה ובשמי הים השחור גורם למשקעים מרובים באזור איטליה, יוון וטורקיה.